Ehdotus Euroopan parlamentin ja neuvoston direktiiviksi ehdolliseen pääsyyn perustuvien tai ehdollisen pääsyn sisältävien palvelujen oikeussuojasta /* KOM/97/0356 lopull. - COD 97/0198 */



Virallinen lehti nro C 314 , 16/10/1997 s. 0007



Ehdotus Euroopan parlamentin ja neuvoston direktiiviksi ehdolliseen pääsyyn perustuvien tai ehdollisen pääsyn sisältävien palvelujen oikeussuojasta (97/C 314/07) (ETA:n kannalta merkityksellinen teksti) KOM(97) 356 lopull. - 97/0198(COD) (Komission esittämä 22 päivänä syyskuuta 1997) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 57 artiklan 2 kohdan, 66 ja 100 a artiklan, ottavat huomioon komission ehdotuksen, ottavat huomioon talous- ja sosiaalikomitean lausunnon, noudattavat perustamissopimuksen 189 b artiklassa määrättyä menettelyä, sekä katsovat, että perustamissopimuksessa esitettyjen yhteisön tavoitteiden mukaisesti toteutetaan Euroopan kansojen yhä läheisempi liitto ja turvataan taloudellinen ja sosiaalinen edistys poistamalla niitä jakavat raja-aidat, rajojen ylitse tapahtuvan yleisradiopalvelujen ja tietoyhteiskunnan palvelujen tarjoaminen voi merkittävästi edistää näiden tavoitteiden saavuttamista, perustamissopimuksessa määrätään kaikkien korvausta vastaan suoritettavien palvelujen vapaasta liikkuvuudesta; tämä oikeus sovellettuna yleisradiopalveluihin ja tietoyhteiskunnan palveluihin ilmaisee myös erityisesti yhteisön oikeuteen sisältyvän yleisemmän periaatteen, nimittäin sananvapauden sellaisena kuin se sisältyy ihmisoikeuksien ja perusvapauksien suojaamiseksi tehdyn eurooppalaisen yleissopimuksen 10 artiklaan, komissio järjesti laaja-alaisen kuulemisen, joka perustui vihreään kirjaan "Suojattujen palvelujen oikeussuoja sisämarkkinoilla" (1); tämän kuulemisen tulokset vahvistivat, että tarvitaan yhteisön oikeudellinen keino kaikkien niiden palvelujen oikeussuojaa varten, joista maksettava korvaus riippuu ehdollisesta pääsystä, vihreästä kirjasta 13 päivänä toukokuuta 1997 (2) antamassaan päätöslauselmassa Euroopan parlamentti pyysi komissiota esittämään ehdotuksen direktiiviksi, joka kattaisi kaikki koodatut palvelut, joissa koodausta käytetään maksun saamisen varmistamiseksi, ja se katsoi, että tämän tulisi sisältää elektronisella välineellä ja palvelun vastaanottajan yksittäisestä pyynnöstä toimitetut tietoyhteiskunnan etäpalvelut samoin kuin yleisradiointipalvelut, digitaalitekniikan tarjoamat mahdollisuudet antavat tilaisuuden lisätä kuluttajien valinnanvaraa ja edistävät kulttuurista moniarvoisuutta kehittämällä yhä useampia perustamissopimuksen 59 ja 60 artiklassa tarkoitettuja palveluja; näiden palvelujen elinkelpoisuus riippuu usein ehdollisesta pääsystä palvelun toimittajan maksun saamisen varmistamiseksi, komissio tunnusti tämän kysymyksen merkityksen tiedonannossaan Eurooppalainen elektronisen kaupankäynnin aloite (3), jossa ilmoitettiin ehdotuksesta direktiiviksi yhtäläisen suojatason toteuttamiseksi palvelujen tarjoajille koko Euroopassa, perustamissopimuksen 7 a artiklan mukaisesti sisämarkkinat käsittävät alueen, jolla ei ole sisäisiä rajoja ja jolla taataan palvelujen ja tavaroiden vapaa liikkuvuus; perustamissopimuksen 128 artiklan 4 kohta edellyttää yhteisöä ottamaan huomioon kulttuuriin liittyvät näkökohdat muiden perustamissopimuksen määräysten mukaisessa toiminnassaan; 130 artiklan 3 kohdan nojalla yhteisön on harjoittamallaan politiikalla ja toiminnalla edistettävä yhteisön teollisuuden kilpailukyvyn vaatimien edellytysten luomista, kansallisten ehdolliseen palveluun perustuvien tai sen sisältävien palvelujen oikeussuojaa koskevien sääntöjen erot saattavat aiheuttaa esteitä palvelujen ja tavaroiden vapaalle liikkuvuudelle, perustamissopimuksen soveltaminen ei riitä poistamaan näitä sisämarkkinoiden esteitä, ja nämä esteet olisi sen vuoksi poistettava säätämällä samanlainen suojataso eri jäsenvaltioihin; tämä tarkoittaa laittomia laitteita koskevia kaupallisia toimia koskevien kansallisten sääntöjen lähentämistä, nämä kaupalliset toimet haittaavat kuluttajia, jotka voivat erehtyä laittomien laitteiden alkuperästä, ja tällaisen kuluttajiin kohdistuvan petollisen toiminnan vastustamiseksi tarvitaan korkeatasoista kuluttajansuojaa; perustamissopimuksen 129 a artiklan 1 kohdassa määrätään, että yhteisön olisi edistettävä korkeatasoisen kuluttajansuojan toteuttamista toimenpiteillä, jotka se toteuttaa 100 a artiklan nojalla, tämän vuoksi yhtenäisen audiovisuaalisen alueen luomista koskevaa oikeudellista kehystä, josta säädetään televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta 3 päivänä lokakuuta 1989 annetussa neuvoston direktiivissä 89/552/ETY (4), sellaisena kuin se on viimeksi muutettuna Euroopan parlamentin ja neuvoston direktiivillä 97/36/EY (5), on täydennettävä ehdollista pääsyä koskevien tekniikoiden osalta tässä direktiivissä säädettävällä tavalla, jotta myös taattaisiin rajojen ylitse tapahtuvien yleisradiolähetysten toimittajien tasa-arvoinen kohtelu riippumatta siitä, mihin ne ovat sijoittautuneet, yhteisön oikeuden yhdenmukaisesta ja tehokkaasta soveltamisesta ja tämän oikeuden rikkomiseen sovellettavista seuraamuksista sisämarkkinoiden alalla 29 päivänä kesäkuuta 1995 annetun neuvoston päätöslauselman (6) mukaisesti jäsenvaltioiden on huolehdittava siitä, että yhteisön oikeutta sovelletaan yhtä tehokkaasti ja ehdottomasti kuin kansallista oikeutta, jäsenvaltioiden lakien, asetusten ja hallinnollisten määräysten lähentäminen olisi rajoitettava siihen, mitä tarvitaan sisämarkkinoiden tavoitteiden saavuttamiseksi suhteellisuusperiaatteen mukaisesti sellaisena kuin se esitetään perustamissopimuksen 3 b artiklan kolmannessa kohdassa, tämän direktiivin ei tulisi rajoittaa niiden kansallisten säännösten soveltamista, joilla mahdollisesti kielletään yksityisiltä laittomien laitteiden hallussapito; tämän direktiivin ei tulisi rajoittaa yhteisön kilpailusääntöjen soveltamista; tämän direktiivin ei tulisi rajoittaa yhteisön sääntöjen soveltamista henkistä omaisuutta koskeviin oikeuksiin, ja tämän direktiivin ei tulisi rajoittaa sellaisten kansallisten sääntöjen soveltamista, jotka eivät kuulu tällä direktiivillä yhteensovitettavaan alaan, kuten siihen, mitä säädetään alaikäisten suojelusta direktiivin 89/552/ETY mukaisesti, OVAT ANTANEET TÄMÄN DIREKTIIVIN: 1 artikla Määritelmät ja soveltamisala Tässä direktiivissä tarkoitetaan: a) "suojatulla palvelulla" kaikkia seuraavia palveluja silloin, kun ne toimitetaan ehdollisen pääsyn perusteella: - televisiolähetykset sellaisina, kuin ne määritellään direktiivin 89/552/ETY 1 artiklan a alakohdassa; - radiolähetykset, jotka ovat yleisön vastaanotettaviksi tarkoitettuja radio-ohjelmia ja jotka on lähetetty johtojen välityksellä tai radioteitse mukaan lukien satelliittilähetykset; - tietoyhteiskunnan palvelut direktiivin 83/189/ ETY (7), sellaisena kuin se on muutettuna direktiivillä . . ./. . . (8) tarkoittamassa merkityksessä; - kuin myös ehdollisen pääsyn tarjoamista mainittuihin palveluihin omana palvelunaan. b) "ehdollisella pääsyllä" kaikkia teknisiä toimenpiteitä ja/tai järjestelyjä, joilla pääsy palveluun ymmärrettävässä muodossa riippuu etukäteen hankitusta yksilöllisestä luvasta, jonka tarkoituksena on varmistaa maksun saaminen tuosta palvelusta; c) "ehdollisen pääsyn mahdollistavalla laitteella" kaikkia laitteita tai ohjelmia, jotka on tarkoitettu tai mukautettu tekemään mahdolliseksi pääsy suojattuun palveluun ymmärrettävässä muodossa; d) "liitännäispalvelulla" ehdollisen pääsyn mahdollistavien laitteiden asennusta, huoltoa tai korvaamista kuin myös suojattuihin palveluihin tai laitteisiin tai muihin liitännäispalveluihin liittyvien kaupallisten viestintäpalvelujen tarjoamista; e) "laittomalla laitteella" kaikkia laitteita tai ohjelmia, jotka on suunniteltu tai mukautettu mahdollistamaan luvaton pääsy suojattuun palveluun; f) "luvattomalla pääsyllä" pääsyä suojattuun palveluun ymmärrettävässä muodossa ilman palvelun tarjoajan lupaa; g) "tällä direktiivillä yhteensovitetulla alalla" kaikkia säännöksiä ja määräyksiä, jotka koskevat luvatonta pääsyä suojattuihin palveluihin. 2 artikla Sisämarkkinaperiaatteet 1. Jokaisen jäsenvaltion on toteutettava tarvittavat toimenpiteet kieltääkseen alueellaan 3 artiklassa luetellut toimet ja säätääkseen 4 artiklassa vahvistetuista seuraamuksista ja oikeuskeinoista. 2. Rajoittamatta 1 kohdan soveltamista jäsenvaltiot eivät saa tällä direktiivillä yhteensovitettuun alaan kuuluvista syistä: a) rajoittaa toisesta jäsenvaltiosta peräisin olevien suojattujen palvelujen tai liitännäispalvelujen tarjoamista; b) rajoittaa ehdollisen pääsyn mahdollistavien laitteiden vapaata liikkuvuutta. 3 artikla Kielletyt toimet Jäsenvaltioiden on kiellettävä alueellaan jokainen seuraavista toimista: a) luvattomien laitteiden valmistaminen, tuonti, myynti tai hallussapito kaupallisiin tarkoituksiin; b) luvattoman laitteen asentaminen, huolto tai korvaaminen kaupallisiin tarkoituksiin; c) kaupallisen viestinnän käyttö laittomien laitteiden edistämiseksi. 4 artikla Seuraamukset ja oikeuskeinot 1. Edellä 2 artiklan 1 kohdassa tarkoitettujen seuraamusten on oltava tehokkaita, varoittavia ja suhteutettuja rikkomuksen muodostavan toiminnan mahdolliseen vaikutukseen. 2. Jokaisen jäsenvaltion on toteutettava tarvittavat toimenpiteet varmistaakseen, että ne palvelun tarjoajat, joiden etuihin jäsenvaltion alueella harjoitettu loukkaava toiminta vaikuttaa, voivat nostaa vahingonkorvauskanteen ja hakea kieltotuomiota sekä tarvittaessa laittomien laitteiden takavarikointia. 5 artikla Täytäntöönpano 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 31 päivänä joulukuuta 1999 ja annettava ne komissiolle tiedoksi. Näissä jäsenvaltioiden antamissa säädöksissä on viitattava tähän direktiiviin, tai niitä virallisesti julkaistaessa niihin on liitettävä viittaus tähän direktiiviin. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava tässä direktiivissä tarkoitetuista kysymyksistä antamansa kansalliset säännökset kirjallisina komissiolle. 6 artikla Kertomus Viimeistään viiden vuoden kuluttua tämän direktiivin voimaantulosta ja joka kolmas vuosi sen jälkeen komissio antaa Euroopan parlamentille, neuvostolle sekä talous- ja sosiaalikomitealle kertomuksen tämän direktiivin täytäntöönpanosta ja tarvittaessa aiheelliset ehdotukset sen mukauttamiseksi teknisen ja taloudellisen kehityksen mukaisesti. 7 artikla Voimaantulo Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. 8 artikla Osoitus Tämä direktiivi on osoitettu kaikille jäsenvaltioille. (1) KOM(96) 76 lopullinen, 6.3.1996. (2) EYVL C 167, 2.6.1997. (3) KOM(97) 157 lopullinen, 16.4.1997. (4) EYVL L 298, 17.10.1989, s. 23. (5) EYVL L 202, 30.7.1997, s. 60. (6) EYVL C 188, 22.7.1995, s. 1. (7) EYVL L 109, 26.4.1983, s. 8. (8) EYVL L . . .